**Dabas parka „Bernāti”**

**dabas aizsardzības plāna izstrādes uzraudzības grupas II sanāksme**

12.11.2015.

**Sanāksmē piedalās:**

Agris Petermanis, Nīcas novada domes priekšsēdētājs

Kārlis Altītis, Latvijas Valsts meži, Dienvidkurzemes mežniecība

Dace Vecbaštika, Nīcas novada dome

Bruno Herbsts, Lauku atbalsta dienests, Dienvidkurzemes reģionālā lauksaimniecības pārvalde

Kristīne Vilciņa, Dabas aizsardzības pārvalde

Ingrīda Klane, Dabas aizsardzības pārvaldes Kurzemes reģionālā administrācija

Gundega Feldmane, Valsts vides dienesta Liepājas reģionālā vides pārvalde

Baiba Strazdiņa, Latvijas Dabas fonds

Marta Baumane, Latvijas Dabas fonds

Sanāksmi vada: K. Vilciņa

Sanāksmi protokolē: M. Baumane

Sanāksme notiek Nīcas novada tūrisma informācijas centrā. Sanāksmes sākums plkst. 14.30.

Darba kārtība:

1. Informācija par dabas parka “Bernāti” dabas aizsardzības plāna izstrādes gaitu un galvenajiem sugu un biotopu apsaimniekošanas pasākumiem.

**1. Informācija par dabas parka “Bernāti” dabas aizsardzības plāna izstrādes gaitu un galvenajiem sugu un biotopu apsaimniekošanas pasākumiem.**

**B. Strazdiņa** atklāj sanāksmi un atvainojas, ka dabas parka “Bernāti” (turpmāk – Dabas parks) dabas aizsardzības plāna projekts uzraudzības grupai pirms sanāksmes nav nosūtīts, jo plāna izstrādes gaitā radušās nobīdes laika grafikā. Dokuments tiks nosūtīts pirms nākamās uzraudzības grupas sanāksmes janvāra sākumā. Dabas aizsardzības plāna pirmā redakcija būs gatava decembra sākumā.

*Izvēršas diskusija par nobīdēm laika grafikā.*

Veicot krasta erozijas procesu novērtējumu, noteikts, ka krasta posmos, kur erozijas procesi norit visaktīvāk, pamatkrasts nākamo 10 gadu laikā varētu atkāpties par 20-30 m, bet 50 gados par 100-200 m. Ja divu km garā joslā uz dienvidiem no “Veckrūmu” mājām tiktu veikta krasta stiprināšana ar būnām, krasta erozija pastiprinātos uz ziemeļiem no nostiprinātās teritorijas. Krasta nostiprināšanas jautājums tiks iekļauts arī sabiedriskās apspriešanas darba kārtībā.

Eksperti, veicot sugu atradņu un biotopu kartēšanu, Dabas parkā konstatējuši septiņas retas un aizsargājamas vaskulāro augu sugas – Gmelina alisi, jūrmalas dedestiņu, jūrmalas pērkonamoliņu, gada staipekni, pūkaino plostbārdi, sīkziedu plaukšķeni un parasto purvmirti. Retākās sugas – Gmelina alise un sīkziedu plaukšķene – saistītas ar atklātām pelēkajām kāpām.

Dabas parkā sastopamas trīs retas bezmugurkaulnieku sugas – kuprainā celmmuša, kas apdzīvo ar vecas, lielas dimensijas kritalas, priežu sveķotājkoksngrauzis un lielā krāšņvabole, kas saistīti ar vecām, saules apspīdētām priedēm. Pelēkajās kāpās retas un aizsargājamas bezmugurkaulnieku sugas netika konstatētas.

Kopumā Dabas parkā sastopamas 69 putnu sugas, no kurām 27 ir aizsargājamas, tostarp arī bikšainais apogs, melnā dzilna, dzērve, mazais mušķērājs, mežirbe, sila cīrulis, un stepes čipste. Meža balodis un bikšainais apogs apdzīvo vecus priežu mežus ar melnās dzilnas kaltiem dobumiem, kas, savukārt, saistīta ar sausokņiem, tādēļ nepieciešams stingrāk regulēt kritalu un sausokņu izvākšanu Dabas parka teritorijā. Dzērve un mazais mušķērājs apdzīvo starpkāpu ieplakas, svarīgi ir neizmainīt šī biotopa hidroloģisko režīmu. Savukārt lai mežirbes un sila cīruļa populācijas saglabātu esošajā stāvoklī, nepieciešams veikt mežaudžu dabiskošanu, bet stepes čipstei jānodrošina smilšainu platību uzturēšana. Lielāka ornitoloģiskā vērtība ir Dabas parka dienvidu daļai.

Dabas liegumā sastopami astoņi Eiropas Savienībā aizsargājami biotopi. Gandrīz visas piekrastes garumā sastopamas embrionālās kāpas, priekškāpas, vietām arī jūras stāvkrasts. Lai samazinātu antropogēno slodzi, vēlams ierīkot laipas, bet, lai nostiprinātu krastu, jāsaglabā kritušie koki. Biotops ar lakstaugiem klātas pelēkās kāpas lielākajā daļā Dabas parka teritorijas ir apstādītas vai aizaugušas ar priedēm, šos biotopus būtu vērts dabiskot, bet, ņemot vērā krasta erozijas procesus, šādas darbības nav ieteicams veikt. Ap Pūsēnu kalnu un Balto kāpu nepieciešams izcirst audzes ar kalna priedi.

**A.Petermanis** vaicā, vai Pūsēnu kalnā patiešām ir nepieciešama kalna priedes ciršana?

**B.Strazdiņa** atbild, ka, lai saglabātu pēlēko kāpu veģetāciju, nepieciešams izcirst kokus, kā arī veidot atklātus smilšu laukumus.

**K.Altītis** uzskata, ka, veidojot atklātus laukumus, Dabas parka apmeklētājiem varētu rasties interese par ugunskuru veidošanu, kas var novest pie meža ugunsgrēka izcelšanās.

**B.Strazdiņa** atbild, ka apaugumu plānots noņemt pa daļām, ne visu uzreiz.

Dabas parkā visbiežāk sastopamais biotops ir mežainas jūrmalas kāpas, kā arī veci vai dabiski boreāli meži. Galvenie mežos veicamie apsaimniekošanas pasākumi ir šādi: kalna priedes izciršana, stādītu egļu audžu dabiskošana, atvērumus un lauču veidošana, kā arī veco priežu atsegšana.

**K.Altītis** vērš uzmanību , ka Papē šāda veida mežaudzes dabiskošana ir veikta, bet nesekmīgi.

**K.Vilciņa** vaicā, cik lielus atvērumus plānots izvedot?

**B.Strazdiņa** atbild, ka līdz 0,1 ha. Metode tiks aprakstīta dabas aizsardzības plānā, pamatojoties uz ekspertu ieteikumiem un izmantojot biotopu apsaimniekošanas vadlīnijas.

Dabas parka starpkāpu ieplakās nepieciešams veikt krūmu un koku retināšanu. Šajā biotopā konstatētas parastās purvmirtes audzes, kā arī starpkāpu ieplakas ir vērtīgas arī dažādu sugu putniem. Staignāju mežos, lai saglabātu to kvalitāti, jānodrošina neiejaukšanās.

Saskaņā ar Teritorijas attīstības plānu, Dabas parka teritorijā plānots izvietot informatīvās zīmes, stendus, stāvlaukumus, pieejas un piebrauktuves jūrai, kā arī cita veida tūrisma un rekreācijas infrastruktūru. Pirms jaunu stāvlaukumu veidošanas būtu jāsakārto jau esošie. Teritorijas attīstības plānā iekļautie jaunie stāvlaukumi nav pretrunā ar dabas aizsardzības interesēm, tie neatrodas aizsargājamā biotopā. Pretī jau esošajam stāvlaukumam nav ieteicams veidot jaunu, jo šajā vietā krasta procesi ir ļoti dinamiski, tā vietā stāvlaukumu varētu veidot esošajā sporta laukumā. Tāpat arī nav pretenziju izbūvēt atbilstošu ceļu operatīvā transporta vajadzībām pie “Veckrūmu” mājām. Arī dabas takas izveide tiek akceptēta, jo taka netiek veidota bioloģiski vērtīgākajos meža nogabalos.

**A.Petermanis** vaicā, vai ir veikti pētījumi par naftas urbumiem?

**B.Strazdiņa** atbild, ka dabas aizsardzības plāna izstrādes ietvaros šāds pētījums nav veikts.

**K.Altītis** vaicā vai dabas aizsardzības plānā tiks iekļauta atbilstoša tūrisma un rekreācijas infrastruktūra gadījumā, ja pieaug tūristu skaits?

**B.Strazdiņa** atbild, ka nē, nav. Pēc ekspertu aplēsēm, tuvāko 10 gadu laikā būtisks tūristu plūsmas pieaugums nav gaidāms.

**K.Altītis** norāda, ka pašlaik Dabas lieguma teritorijā ir par maz norāžu un informācijas stendu.

**B.Strazdiņa** iepazīstina klātesošos ar Dabas parka ilgtermiņa un īstermiņa mērķiem. Svarīgi ir līdzsvarot tūrisma intereses ar dabas aizsardzības interesēm. Teritorijas zonējums vēl tiek izstrādāts, notiek diskusijas ar ekspertiem, vai nepieciešams mainīt spēkā esošo zonējumu.

**A.Petermanis** uzsver, ka pašvaldība vēl nav iesniegusi savu skatījumu uz Dabas parka attīstību nākotnē. Tas tiks iesniegts līdz sabiedriskajai apspriešanai.

*Izvēršas diskusija par maksas stāvvietas izveides nepieciešamību.*

**B.Strazdiņa** noslēdz sanāksmi un informē, ka kolīdz dabas aizsardzības plāna pirmā redakcija būs gatava, tā tiks nosūtīta uzraudzības grupas pārstāvjiem.

Sanāksme beidzas plkst. 15:50.

Pielikumā:

1. Prezentācija uz 21 lapas.

Sanāksmes vadītāja K.Vilciņa

Protokolētāja M.Baumane